27.12.2022 г.
BG
Официален вестник на Европейския съюз
C 493/115 Четвъртък, 9 юни 2022 r.
5. посочва, че Парламентът се възползва от правото си на инициатива, като стартира процедура в областта на принципите на правовата държава в съответствие с член 7 от ДЕС; изразява съжаление за липсата на последващи действия във връзка с тази процедура и последвалите я многократни призиви за действие от Парламента и посочва, че фактът, че Съветът не прилага ефективно член 7 от ДЕС продължава да подкопава целостта на общите европейски ценности, взаимното доверие и доверието в Съюза като цяло; счита за важно да се осигури пълно и незабавно прилагане на Регламент (ЕС, Евратом) 2020/2092 на Европейския парламент и на Съвета от 16 декември 2020 г. относно общ режим на обвързаност с условия за защита на бюджета на Съюза (13), като същевременно се зачита ролята на Парламента като съзаконодател; счита, че Съюзът остава структурно неподготвен да противодейства на отстъпления от демокрацията, принципите на правовата държава и основните права и тяхното нарушаване в държавите членки; счита, че влошаването на положението в тези области в различни държави членки показа необходимостта от истинско междуинституционално сътрудничество; изразява дълбоко съжаление относно липсата на подходящ отговор на инициативата на Парламента за създаване на механизъм на ЕС за демокрацията, принципите на правовата държава и основните права и отново призовава Комисията и Съвета незабавно да започнат преговори с Парламента за постигане на междуинституционално споразумение; 6. отново отправя мотивираното си предложение във връзка с наличието на очевиден риск от тежко нарушение от страна на Унгария на ценностите, на които се основава Съюзът; отново изразява дълбоката си загриженост, че стандартните процедури за изслушванията не осигуряват равно третиране на Парламента, от една страна, и на Комисията и една трета от държавите членки, от друга страна, що се отнася до представянето на мотивирано предложение и условията за достъп до информация; изразява съжаление, че изслушванията все още не са довели до значителен напредък по отношение на преодоляването на очевидните рискове от тежко нарушение на ценностите на ЕС; 7. изразява съжаление, че три държави членки все още не са ратифицирали изменения закон за изборите на Европейския съюз, приет през 2018 г.; 8. освен това изразява съжаление, че до момента Съветът отказва да преговаря с Парламента относно правото му на разследване, въпреки че това противоречи на член 226 от ДФЕС и на принципа на лоялно сътрудничество, като по този начин разпоредба от Договора остава неизпълнена въпреки задължението за нейното изпълнение; 9. приветства приемането на новия Устав на Европейския омбудсман по инициатива на Парламента, който осигурява съответствието на този устав с Договора от Лисабон;
Правата на инициатива на Съвета и на Европейския съвет, установени с Договорите 10. изразява съжаление, че в областта на икономическата и паричната политика член 121 от ДФЕС предвижда Парламентът да бъде единствено информиран; отбелязва също така, че Съветът де факто прилага член 121 от ДФЕС като право на инициатива в тази област и изисква допълнителни отговорности за Парламента като единствената пряко избрана институция на ЕС, която представлява гласа на гражданите; 11. освен това отбелязва, че член 68 от ДФЕС де факто се прилага от Европейския съвет като право на инициатива в областта на свободата, сигурността и правосъдието; подчертава, че Европейският съвет не е съзаконодател и че приемането от Европейския съвет на многогодишни оперативни програми в тази област без каквото и да било задължение за консултации с Парламента или Комисията следва да се преразгледа, като се има предвид сериозното въздействие на тези политики върху основните права на гражданите; призовава на Парламента и на Съвета да бъде предоставено това правомощие при равни условия при бъдещо преразглеждане на Договорите; 12. отбелязва, че съгласно член 76 от ДФЕС Съветът, чрез една четвърт от държавите членки, има право на инициатива, която е съизмерима с тази на Комисията, по въпросите на сътрудничеството в областта на административното право и полицейското и съдебното сътрудничество по наказателноправни въпроси; 13. отбелязва, че всичко това е част от по-широка тенденция към нарастващ дисбаланс между Съвета, Европейския съвет и Комисията в правомощията за вземане на решения във всички области на политиките, в различна степен; подчертава, че тази практика подкопава институционалния баланс на ЕС, установен с Договорите; счита, че балансът следва да бъде възстановен в полза на демократичната легитимност чрез равностойни права за Парламента;
(13)
ОВ L 433 I, 22.12.2020 г., стр. 1.